Sancțiunea vine după ce Coaliția pentru Egalitate de Gen a semnalat că mesajele și imaginile pe care le promovează această campanie lezează dreptul la demnitatea personală a femeilor din cauza conținutului misogin al acestora, anunță Asociația Front.

Sancțiunea vine după ce Coaliția pentru Egalitate de Gen a semnalat că mesajele și imaginile pe care le promovează această campanie lezează dreptul la demnitatea personală a femeilor din cauza conținutului misogin al acestora, anunță Asociația Front.

Centrul Parteneriat pentru Egalitate (CPE), Societatea de Analize Feministe AnA, Asociația pentru Libertate și Egalitate de Gen, Asociația pentru Drepturile Femeilor Rome E-Romnja și Asociația Front au depus în luna decembrie 2014 o petiție împotriva Automobil Clubul Român și Publicis România semnalând că această campanie le pune pe femei într-o situație degradantă, umilitoare și are un caracter pornografic care nu are nicio legătură cu siguranța rutieră și măsurile de respectare a acestora.

Coaliția pentru Egalitate de Gen a sesizat că în clipul de promovare a campaniei se face o trecere în revistă a tipurilor de bust feminin, corelându-le cu fructe sau legume, în funcție de formă sau mărime. În plus, femeile sunt încurajate să se fotografieze purtând centura, pentru a contribui la „sensibilizarea” bărbaților.

Potrivit hotărârii Consiliului Director al CNCD pentru „a realiza o campanie de conștientizare a importanței purtării acestui dispozitiv de siguranță, nu este nevoie să pui o categorie de persoane, respectiv femei, într-o situație jenantă, degradantă, explicitând prin obiecte și gesturi bustul acestora (…). În stabilirea cuantumului amenzii contravenționale s-a avut în vedere modul în care s-a realizat clipul de conștientizare a purtării centurii de siguranță, respectiv folosirea de obiecte și gesturi cu tentă sexuală, prin care femeia este pusă într-o situație degradantă”.

Din Coaliția pentru Egalitate de Gen fac parte 10 organizații non-guvernamentale: Centrul Parteneriat pentru Egalitate, Societatea de Analize Feministe AnA, Asociația pentru Libertate și Egalitate de Gen – A.L.E.G., Asociația pentru Drepturile Femeilor Rome E-Romnja, Asociația Front, Centrul de Dezvoltare Curriculară și Studii de Gen Filia, Asociația EMA, Centrul de Studii în Idei Politice (CeSIP), Centrul de Acțiune pentru Egalitate și Drepturile Omului (ACTEDO) și Asociația Plural.